Versindaba Pirogue Kollektief Archives : Versindaba
Posts Tagged 'Pirogue Kollektief'
Persverklaring. Internasionale meesters van poësie by Spier
INTERNASIONALE MEESTERS VAN POËSIE KOM SAAM BY SPIER
Die Dansende Digtersfees / Dancing in Other Words, is 'n internasionale fees van digters en digkuns wat op Vrydag 10 en Saterdag 11 Mei 2013 op Spier, buite Stellenbosch, gaan plaasvind.
Antjie Krog, Petra Müller en Marlene van Niekerk sal deel uitmaak van 'n uitgelese groep digters wat vir een week vooraf saam verkeer, om poësie se eeue-oue funksie as "die droom-aar in die liggaam van die samelewing" te verken. Die week-lange program word saamgestel deur Breyten Breytenbach.
Besoekende digters sluit in Nobelprys voorlopers, politieke andersdenkendes, aktiviste en bekroonde literêre figure, uit die Republiek van Korea, China, die VSA, Duitsland, Holland, Slowenië en Israel.
Elf digters, elkeen van internasionale aansien, gaan die eerste deel van die week saam op reis deur "landskappe van klip en wind en lig en vertaling", sê Breytenbach. "Die onderlinge vertroue wat spruit uit die uitwisseling van gedeelde ervarings, sal 'n hoogtepunt bereik met die aanbied van tekste in openbare voorlesings op 10 en 11 Mei."
Die twee-dag program sal bestaan uit openbare gesprekke en meestersklasse gedurende die dag; en voorlesings met musiek, saans. Die program sal in en rondom die Ou Wynkelder aangebied word.
'n Beperkte aantal kaartjies word vir alle vertonings uitgereik. Die gesprekke sal gratis wees en kaartjies vir aandvertonings R150 per persoon (verversings en wyn ingesluit). Die program sal op 1 April aangekondig word, waarna kaartjies beskikbaar sal wees.
Belangstellendes kan reeds voorkeurbesprekings maak by Spier. Skakel 021 809 1100 gedurende kantoor-ure, Maandag tot Vrydag, of epos reservations@spier.co.za
Vir meer inligting, besoek www.dansendedigters.co.za
As 'n gesamentlike projek tussen Spier en die Pirogue Kollektief, is die Dansende Digtersfees die eerste beliggaming van 'n vennootskap met die bedoeling om verder vorentoe soortgelyke ruimtes van skepping en verbeelding te bevorder en te fasiliteer, hetsy literêr, maatskaplik, of polities van aard.
"Die vennootskap tussen Spier en Pirogue skep 'n platform vir ware en tersaaklike uitnemendheid," sê die uitvoerende hoof van Spier, Andrew Milne, " Ons is trots daarop om 'n handvol ware meesterdigters te kan huldig, terwyl hulle beide hul eie, en ons kunsgemeenskappe voed."
Die besoekende digters is:
Ko Un (1933), 'n buitengewoon produktiewe Suid-Koreaanse digter, 'n voormalige politieke aangehoudene en jare lank die ab van 'n Boeddhiste klooster, wat gereeld as voorloper vir die Nobelprys vir Letterkunde genoem word;
Carolyn Forché, 'n Amerikaanse digter, redakteur, vertaler en aktivis vir menseregte wat die Lannan Leerstoel in Poësie by Georgetown Universiteit beklee;
Yang Lian (1955), 'n Chinese digter wat sedert die Tiananmen-slagting in ballingskap verkeer en wie se werk in meer as twintig tale gelees word;
Joachim Sartorius (1946), 'n bekroonde Duitse skrywer, diplomaat, professor, Doktor in die Regsgeleerdheid, voormalige hoof van die Goethe-Instituut wêreldwyd, asook die Direkteur-Generaal van die 'Berliner Festspiele';
Hans van de Waarsenburg (1943), 'n Nederlandse digter, voormalige voorsitter van PEN en stigter van die Maasricht International Poetry Nights;
Tomaz Šalamun (1941), 'n Sloweense digter, erken as 'n leier van die neo-avant-garde poësie in Sentraal-Europa, wie se wyd- vertaalde werk universele aandag geniet; en
David Shulman (1949), 'n Israeliese digter, wêreldbekende kundige op die gebied Indiese taalkunde, sowel as vredesaktivis en skrywer van Dark Hope: Working for Peace in Israel and Palestine.
Die Pirogue Kollektief is 'n vrywillige genootskap van individue byeengeroep deur Breyten Breytenbach, as uitvloeisel van 'n behoefte gevoel deur die Gorée-Instituut in Senegal om sy kultureel-kreatiewe projekte en programme vorm te gee en te bevorder. Pirogue inisieer karavane na ander plekke en oor grense heen, om die etiese verbeelding van kreatiewe burgerskap aan te moedig in viering en vooruithelping van die Diverse. www.piroguecollective.org
Spier ondersteun kunsprojekte wat ons Suid-Afrikaanse erfenis erkenning gee, ons nalatenskap beskerm en bydra tot ons gemeenskaplike toekoms. www.spier.co.za
Marí Stimie | maristimie@gmail.com | +27 76 4800 743 | +27 21 422 4967
Tags: Breyten Breytenbach, Dancing in Other Words, Die Dansende Digtersfees, Marlene van Niekerk, Petra Müller, Pirogue Kollektief